**LĒMUMS**

Liepājā

|  |  |
| --- | --- |
| 2023. gada 23. februārī | Nr.52/2  (prot. Nr.2, 29.§) |

Par zemesgabala Talsu ielā 2 daļas

nomas līguma darbības termiņa

pagarināšanu

Lai racionāli rīkotos ar pašvaldības mantu, kura šobrīd netiek izmantota pašvaldības funkciju izpildei, ievērojot, ka nomas līguma saistības ir izpildītas, pamatojoties uz Pašvaldību likuma 73. panta trešo daļu, Ministru kabineta 2018. gada 19. jūnija noteikumu Nr.350 "Publiskas personas zemes nomas un apbūves tiesības noteikumi" 29.3. un 30.3. apakšpunktu, 53. un 137. punktu, izskatot mazdārziņu biedrības "Zaļais ķirbītis" 2023. gada 10. janvāra iesniegumu, zemes nomas līgumu, kas 2014. gada 17. februārī noslēgts starp Liepājas pilsētas pašvaldību un mazdārziņu biedrību "Zaļais ķirbītis", Liepājas valstspilsētas pašvaldības Nekustamo īpašumu jautājumu konsultatīvās komisijas 2023. gada 23. janvāra priekšlikumu (sēdes protokols Nr.2) un Liepājas valstspilsētas pašvaldības domes pastāvīgās Pilsētas attīstības komitejas 2023. gada 16. februāra lēmumu (sēdes protokols Nr.2), Liepājas valstspilsētas pašvaldības dome **nolemj:**

1. Pagarināt mazdārziņu biedrībai "Zaļais ķirbītis" (reģistrācijas Nr.40008217416; juridiskā adrese: Strazdu iela 18-23, Liepāja; korespondences adrese: Dzintaru iela 93-10, Liepāja) zemes nomas līguma par zemesgabala Talsu ielā 2, Liepājā (kadastra Nr.1700 014 0331) daļas 1173 kv.m platībā iznomāšanu dārzkopības biedrības darbībai un mazdārziņu apsaimniekošanai termiņu līdz Liepājas pilsētas teritorijas plānojumā paredzētās apbūves uzsākšanai, bet ne ilgāk kā līdz 2026. gada 16. februārim, ieskaitot nomas līguma termiņā faktiskās nomas attiecības par laiku no 2023. gada 17. februāra līdz vienošanās par līguma termiņa pagarināšanu spēkā stāšanās dienai.

2. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt ar lēmumu saistītos grozījumus zemes nomas līgumā, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

3. Gadījumā, ja mazdārziņu biedrības "Zaļais ķirbītis" vainas dēļ grozījumi 2014. gada 17. februārī noslēgtajā zemes nomas līgumā par zemesgabala Talsu ielā 2 daļas nomu netiek noslēgti viena mēneša laikā no lēmuma pieņemšanas dienas, zemesgabala daļa atbrīvojama.

4. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Nekustamā īpašuma pārvaldei, nomniekam | |